Skiheltene har vanvittig gulldans klar
Tirsdag kveld la Øystein «Pølsa» Pettersen ut en «Harlem shake»-video med store deler av det norske langrennslandslaget. I videoen tar Ola Vigen Hattestad, Eirik Brandsdal, Martine Ek Hagen, Ingvild Flugstad Østberg, Heidi Weng, Celine Brun-Lie, Astrid Uhrenholdt Jacobsen, Maiken Caspersen Falla og Øystein Pettersen helt av. - Vi lagde denne videoen kun for å gjøre noe artig sammen, sier Pettersen til VG Nett. - Vi lo fælt og koste oss, men ingen av oss er hverken dansere, kameramenn eller redigerere. Men «homemadestyle» funker fett, fortsetter han.Om det var mye latter og moro da denne filmen ble laget tirsdag, starter alvoret for en rekke av de norske utøverne torsdag. Da er det klart for Val di Fiemmes første øvelser: sprint for kvinner og menn.Harlem Shake er et nytt internettfenomen, som enkelt forklart er en dans uten hemninger. Det starter med at en person danser alene, før resten av rommet blir med når musikken tar av. Dansen har fått navnet sitt etter sangen med samme navn, som ble laget av artisten Baauer. De siste ukene har personer verden over lastet opp sine «Harlem Shake»-videoer.Fenomenet har for lengst nådd Norge, og en av de mest populære videoene av Harlem Shake er av en gjeng norske soldater. I løpet av ti dager har videoen hatt over 21 millioner visninger på You Tube. - Det var bare noe vi kom på i helgen som vi tenkte kunne vært gøy. Ikke noe mer enn det, sa Kenneth Håkonsen som er mannen bak filmen til VG Nett 11. februar.
Startskuddet i VM går ikke før torsdag, men de norske langrennsløperne virker å ha seiersdansen klar.